LOGO se MAILJOL 


KI SHARTE! 


MUFTI AHMED KHANPURI (DB) 


ki maqbool kitab hadees ke islahi mazameen urdu mein 
se İska khulasa GUJARATI mein karne ki koshish ki hai. 
Allah is ko kubool farmaye. 
Aur ham sab ke haq mein naafe banaye. Aameen. 

lastel- a IIA pw SiE ha gódar 


Ab wo zamana aaya ke nahi? ke jis mein 
tanhai mein rehna mustahab hai, to is 
silsile mein Allama Nawavi koi rivayat 
nahi pesh ki balke ulama ka jo nazarya 
hai sirf usi ko pesh kiya fitne ke baare 
mein batla diya ke jab fitne ke zamane 
mein aadmi ko apne deen ke kharab hone 
ka andesha hai, to tanhai mustahab hai, 
aur agar deen ke fasad ka yaqeen ho to 
tanhai wajib hai, lekin tanhai ke liye bhi 
ba-qaida sharte hai un sab sharto ka 
ahtemam karte huve tanhai ikhtiyar 
kare, aur aam halat mein kya munasib 
hai? Logo ke sath miljul kar rehna ya 
tanhai? Chunanche is baab ko qaim kiya 

logo ke sath miljul kar rehne ki fazilat, 
juma aur jamato ki hazri, neki ke moqo 
par hazri, zikr ki majliso mein hazri, 
marizo ki khabar rakhna, janazo ki hazri, 
mohtajo ki khair khwahi, naa-daano ki 
rehnumai, iske alawa doosri maslihate 
hai lekin ye uske liye jo bhali baat ka 
hukam karne aur buri baatọ se mana 
karne par qadir ho, aur apnẹaap ko logo 
ko takleef pohchane se bacha sakta ho 
aur logo ki taraf se jo takleff pohche us 
par “sabr” se kaam leta ho to is surat 
mein in logo ke sath miljul kar rehna 
pasandida hai, phirAllama Nawavić 
farmate hai in tamam sharto ke sath 
sociecty mein raheòjo uper batla-i gai, 
chunanche Nabie Karim£ ki zindagi aisi 
hi guzri aur tamam Ambiya:: aur khulafae 
rashideen aur unke baad sahabah, 
tabieen, wagera ka yahi tariqa raha hai, 
Allah Taala ka irshad hai: neki aur bhalai 
ke kaamo mein ek doosre ka taavun aur 
madad karo, ye aam halat mein hai. 


Allama Nawavi: 7" sadi ke hai unke 100 
saal baad Allama Kirmani hai bukhari ki 
sharh karne wale, wo in saari baato ko 
naql karne ke baad farmate hai, hamare 
zamane mein miljul kar rehne ke 
muqable mein tanhai afzal hai, unke 70 
saal bad Allama Ainee& aae, wo bhi 

farmate hai: ke mein Allama Kirmani: ka 
samrthan karta hu, hamare zamane mein 
kharabiya aur badh gayi hai, Hazrat 
Sheikh: in tamam hazraat ke agwal ko 
naql karne ke baad farmate hai: ye sab 
baate 9“ sadi tak ki thi ab to 14" sadi hai 
aur 15 sadi shuru hogai ab halaat mein 
jitna pher badal aaya hai, wọ zahir hai, 
lekin iske bawujood koi „sahibe ilmo 
taqwa, deen-dar aadmi jiske andar ye sab 
sharte pai jae, to aaj bhizuske liye logo 
mein miljul kar rehna mufeed hai, aur 
agar aisa nahi hai to jesa Allama Ainee 
aur Kirmani ne kaha“hai, ke aaj kal ki 
majlise aam taur par gunaho se khali 
nahi rehti, isliye deeni majlis chodkar 
doosri tamaam majlis se apne aapko 
bachaneka ahtemam karna chahiye, haa! 
agar waha jane se kisi ko nafa pohchne ki 
ummeed hai, to is surat mein izaajat hai. 


Hazrat Sheikh: ne is mauzu par tafsil 
farmate huve ek khas nasihat farmai: ke 
ek baat yaad rahe! jaha aap kisi buri baat 
se rokne par qadir hai to ise rokne mein 
peeche nahi hatna chahiye, khas kar apne 
maa-tahet (biwi, bachho, naukar) ke 
mamle mein aadmi ko chahiye ke zarrah 
barbar bhi kamzori na dikhlae, aur 
buraio se unko rokne ka ahtemam kare, 
isliye ke Nabie Karim£ ka irshad hai tum 

mein se jo aadmi kisi burai ko dekhe, i 
chahiye ke apne haath se isko roke, agar 
iski taqat nahi hai to zaban se roke, agar 
iski bhi taqat nahi hai to dil se isko bura 
samje, phir farmaya ye imaan ka kam se 
kam darja hai, aur baaz rivayato mein 
aaya hai iske baad imaan ka darja hai hi 
nahi. 


Iske baad Hazrat Sheikh: ne doosri baat 
irshad farmai: jaha buraio.se rokne mein 
fitne ka pakka andesha Jo, waha fitna 
jagane ki koshish na kijae, dono ke farq 
ko samajne ki zaroorat hai, bahut si 
martaba aadmi elaane haq ke naam se 
kisi ko logo ke samne ruswa karne, ya 
nicha dikhane ke liye kehta hai ke tum yu 
kar rahe ho, aur doosri taraf jo apne 
beta, biwi, wagera buraio mein mubtala 
hain, lekin muhabbat aur talluq ki bina 
par unki “rok tok” nahi karta, ye tariqa 
“sahi” nahi hai phele inko roko, agar unki 
taraf se tijarat mein koi maali nuqsan 
hota hai to kya aap bardasht karte hai? 
hargiz nahi, balke gali denge, bura bhala 
kahege, aur usi bete, biwi wagera ko 
dekh raha hai wo Allah ki nafarmani kar 
raha hai, gunaho mein mubtala hai, lekin 
vaha kucch nahi kehte ye unke sath bad- 
khwahi hai, aur apne aap ko halakat mein 
dalna hai, isliye ke aadmi jaha burai se 

rokne par gadir hai, iske bawujood nahi 
rokta hai, to Allah Taala ka azaab aaega, 
phir usse na bach sakege, aur na apne aap 
ko bacha sakega. 


Khulasa ye ke dono mein farq kare, apne 
maa-tahet ke mamle mein jaha aadmi ko 
qudrat haasil hoti hai, waha haath se 
rokne ka ahtemam kare, aur jaha qudart 
nahi hai, waha zaban se aise andaz mein 
samjae ke jisse koi fitna naho, aur agar is 
surat mein bhi khatra hoto phir kam se 
kam dil se bura samajne par bas kare, aur 
apne kaam mein mashgul rahe. 

Is surat mein chahiye kisi ki taraf se kitne 
hi taa'ne diye jae inko bardasht karta 
rahe is mauge par” Hazrat Sheikh: ne 
khaas taur par takeed farmai ke agar 
himmat hoto in keliye dua e khair bhi 
kare, aadmi ye na samje mashare mein 
rahte huve mein buraio se aankh aade 
kaan karlu, iski shariat kisi bhi haal mein 
ijazat nahi deti, haa! Ye baat thik hai ke 
kisi ajnabi ko kehne ki surat mein agar 
andesha ho to aadmi na kahae, lekin agar 
apne hi log gunaho aur buraio mein 
mubtala hai aur inko tokne ki taufiq nahi 
hoti; ye badi khatarnak chiz hai, aur ye 
chiz Allah Taala ke azab ko dawat dene 
wali hai. 


Hazrat Sheikh: farmate hai aadmi ye na 

soche ke mein amal kar raha hu, ye mere 
liye kaafi hai chahe biwi “bachche” burai 
ke andar mubtala ho, jese baaz hazraat is 
aayat ko pesh karte hai (surah maaidah/105): 
Ae imaan walo ! tum apni islaah ki taraf 
tawajjuh karo koi aadmi gum-raah hai, to 
wo tumko nuqsan nahi pohcha sakta hai, 
Hazrat Abu Bakr farmate hai: ye aayat 
tumko shaq mein na dale, is, se muraad ye 
nahi ki jaha bhali baato ka hukam aur 
buri baato se rokna zaroori hai, wo isme 
dakhil nahi hai, haa! Jab ye kaam kar 
chuke, aur wo apni islaah nahi karte, to 
aap is Zimme-daari sebari ho jaate hai, 
iska hargiz ye matlab nahi hai ke aadmi 
is kaam se hi apne aap ko rok le, jaise ke 
hadees mein hai Nabie Karim£ ne irshad 
farmaya : jab tum dekho ke kanjusi aur 
lalach ki pervi ki jae, nafs ki khwahish ke 
peeche log daud rahe hai, dunya ko 
ahmiyat di ja rahi hai, har salah dene 
wala apni salah par mast hai, ke jo mein 
keh raha hu wahi sahi hai to aise mauge 
par tum apne aap ko sambhal lo, aur 
awam ki taraf tawajjuh na do, balki kisi 
bhi tarah narmi se, muhabbat se, agar 
aap apni baat avam tak pohcha sakte hai 
to iska ahtemam karna chahiye. 

